Dobava šolskih malic srednji šoli in DDV

Pojasnilo DURS, št. 4230-8321/2011-2, 20. 10. 2011 

Prejeli smo vprašanje davčnega zavezanca glede obračunavanja DDV od šolskih malic, ki jih podjetje dobavi srednji šoli. V zvezi s tem odgovarjamo:

Podjetje mora ob dobavi šolskih malic srednji šoil obračunati DDV po stopnji 8,5 %.

Na podlagi 41. člena Zakona o davku na dodano vrednost – ZDDV-1 (Uradni list RS, št. 13/11-UPB3, 18/11, 78/11) in Priloge I k temu zakonu se od priprave jedi (malic) obračunava DDV po 8,5 % stopnji.

V skladu z osmo točko 42. člena ZDDV-1 so oproščene plačila DDV predšolska vzgoja, šolsko izobraževanje, poklicno usposabljanje in prekvalifikacije, vključno z dobavami blaga in storitev, ki so neposredno povezane z vzgojo in izobraževanjem, poklicnim usposabljanjem oziroma prekvalifikacijami, ki jih v skladu s predpisi opravljajo javni zavodi ali druge organizacije, pod pogoji, predpisanimi za opravljanje teh storitev, če ni verjetno, da taka oprostitev vodi k izkrivljanju konkurence.

Med dobave blaga in storitev, neposredno povezane s storitvami iz osme točke prvega odstavka 42. člena ZDDV-1, se na podlagi tretjega odstavka 66. člena Pravilnika o izvajanju zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08, 105/09, 27/10, 104/10, 110/10) uvrščajo tudi organizirani prevozi in prehrana, pod pogojem, da jih opravijo izvajalci izobraževanja neposredno udeležencem izobraževanja in da se prodajajo po nižjih cenah od tržnih in ni verjetno, da taka oprostitev vodi k izkrivljanju konkurence.

Šolska prehrana je torej lahko oproščena plačila DDV, kadar so izpolnjeni v pravilniku predpisani pogoji, in sicer:
•	dobavo opravi izvajalec izobraževanja neposredno udeležencem izobraževanja,
•	dobava je opravljena po ceni, ki je nižja od tržne cene in
•	ni verjetno, da oprostitev vodi k izkrivljanju konkurence.
Določbo tretjega odstavka 66. člena pravilnika lahko razumemo širše, tako da je »šolska prehrana«, nudena neposredno s strani izvajalcev izobraževanja udeležencem izobraževanja tudi, ko obroke malic pripravlja druga šola ali vrtec ali dijaški dom. 

Oprostitev se tako ne nanaša na šolske malice, ki jih dobavi podjetje srednji šoli. Podjetje mora ob dobavi šolskih malic srednji šoli obračunati DDV po stopnji 8,5 %.